I næste weekend holder Socialistisk Folkeparti landsmøde i Vingstedcentret i Vejle. Her er en belysning, der får alle til at se trætte og grå ud. Mad efter prisen for slet ikke at tale om drikkevarerne. Og dog er det et særligt sted. For det var her, daværende indenrigsminister Lars Løkke Rasmussen for 12 år siden for alvor skød strukturreformen i gang. 271 kommuner blev til 98. 13 amter blev til 5 regioner. Danmark blev mere effektivt.

Det er tvivlsomt, om SF’s praktiske grise er klar over symbolikken, men sandheden er jo, at den danske venstrefløj har brug for, at der bliver nedsat en strukturkommission. Sådan en med kloge kvinder og mænd, der kan se på, om man nu har indrettet sig helt optimalt.

For er der virkelig plads til så meget politisk leben til venstre for Socialdemokratiet? Jeg ved godt, at man ikke må kalde Alternativet et venstrefløjsparti. Fy skamme. Men de peger på en S-ledet regering, og i et ubevogtet øjeblik har partiet tilsluttet sig Den Venstresocialistiske Grønne Gruppe i Nordisk Råd. Man kunne jo bare have ladet være.